b'\n_START_ARTICLE_\nAjahn Chah\n_START_SECTION_\n\xc5\xbdivljenje in delo\n_START_PARAGRAPH_\nRodil se je v vasi Bahn Gor v provinci Ubon Rachathani na severovzhodu Tajske. Po kon\xc4\x8dani osnovni \xc5\xa1oli je vstopil v samostan kot novinec v svoji doma\xc4\x8di vasi, kar je danes na tajskem v navadi \xc5\xa1e dandanes. Po nekaj letih bivanja v budisti\xc4\x8dni Sanghi se je vrnil v lai\xc4\x8dno \xc5\xbeivljenje, da bi pomagal svojim star\xc5\xa1em, vendar ga je \xc5\xa1e vedno vleklo k samostanskemu \xc5\xbeivljenju. Tako je pri dvajsetih letih, na pobudo svojega o\xc4\x8deta 16. aprila 1939 ponovno vstopil v samostan._NEWLINE_Prva leta svojega samostanskega \xc5\xbeivljenja je \xc5\xa1tudiral Tipitako (budisti\xc4\x8dni kanon) in se u\xc4\x8dil jezika Pali. Nekaj \xc4\x8dasa je pre\xc5\xbeivel tudi z Ajahnom Munom Buridattom, zelo spo\xc5\xa1tovanim asketskim meditacijskim mojstrom, ki je bil soustanovitelj gozdne tradicije na tajskem. To je bil zanj zelo prelomen \xc4\x8das. Poleg \xc5\xbeivljenja z Ajahn Munom je veliko potoval po Tajski in v skladu z gozdno tradicijo meditiral po gozdovih in v jamah._NEWLINE_Leta 1954 so ga va\xc5\xa1\xc4\x8dani povabili v rodno vas. V bli\xc5\xbeini vasi, v gozdu Pah Pong, je ustanovil samostan gozdne tradicije. Ajahn Chah se je popolnoma predal meditacijski praksi ter prakticiranju Dhamme. Z njegovim enostavnim in neposrednim u\xc4\x8denjem je privabil v samostan \xc5\xa1tevilne tuje menihe. Leta 1966 je tako pri\xc5\xa1el v samostan Wat Pah Pong prvi zahodnjak, Sumedho Bhikkhu. _NEWLINE_Leta 1977 so \xc4\x8dastiti Ajahn Chah, Ajahn Sumedho in Ajahn Khemadhammo obiskali Anglijo z namenom, da bi ustanovili prvo podru\xc5\xbenico samostana Wat Pah Ponga izven Tajske. _NEWLINE_Leta 1979 se je ponovno vrnil v Anglijo. Takrat so se menihi preselili iz podru\xc5\xbenice (ki je bila v Londonu) v novoustanovljeni samostan Chithurst v Sussexu. Ajahn Chah je obiskal tudi ZDA in Kanado._NEWLINE_Leta 1980 so se Ajahnu Chahu pojavili prvi simptomi vrtoglavice in izgubljanja spomina. To je vodilo k operaciji leta 1981 v Bangkoku, kar pa mu je \xc5\xa1e poslab\xc5\xa1alo njegovo zdravstveno stanje. Ostal je paraliziran. Od takrat je bil privezan na posteljo in ni imel ve\xc4\x8d veliko mo\xc4\x8di za pou\xc4\x8devanje. Vendar to ni ustavilo \xc5\xa1tevilnih menihov in laikov, da bi pri\xc5\xa1li meditirat v ta samostan. _NEWLINE_Po desetih letih le\xc5\xbeanja na postelji, oskrbljen s pomo\xc4\x8djo svojih menihov in novincev, je Ajahn Chah umrl 16. januarja 1992 v starosti 74 let. Njegovo u\xc4\x8denje je \xc5\xa1e vedno zelo cenjeno tako na Tajskem kot tudi drugod po svetu.'